Cheftrænervikaren fik drømmedebut: Kunne godt have skrevet den mere beskeden | Nordjyske.dk
Cheftrænervikaren fik drømmedebut: Kunne godt have skrevet den mere beskeden
En beskeden Jacob Friis glædede sig over, at AaB fik hul på bylden og blev undervejs overfaldet af sine jublende spillere
Jacob Friis lod sig tiljuble af de medrejsende AaB-fans efter 4-1 sejren i Esbjerg. Foto: Henrik Bo
FODBOLD:Han kunne næppe være i tvivl om folkestemningen, den nyindsatte cheftrænervikar, da han skulder ved skulder med sine spillere lod sig tiljuble af de medrejsende AaB-fans.
‘Aalborg elsker Friis, Aalborg elsker Friis’.
En åben kærlighedserklæring til Jacob Friis efter 4-1 sejren i Esbjerg fredag aften.
Mandag overtog han posten efter fyringen af Morten Wieghorst. Fem dage senere var han med til at sikre nordjyderne holdet første Superliga-sejr efter syv fejlede forsøg. Han kunne vel næppe have bedt om en bedre debut?
– Nej, jeg kunne også have skrevet den mere beskeden, og så havde vi stadigvæk været tilfredse.
Klassisk nordjysk beskedenhed?
– Ja, det er det. Og det er selvfølgelig dejligt, at der gik lidt hul på bylden, og vi scorede så mange mål, så det skal vi jo aldrig klage over. Men det var da mere end forventet, sagde cheftræner Jacob Friis.
Anført af Kasper Kusk løb AaB-spillerne direkte i armene på Jacob Friis efter 4-0 scoringen. Foto: Henrik Bo
Det var tydeligt, hvor stor forløsningen var i AaB-lejren, både efter kampen, men i særdeleshed også inde på grønsværen. Da Kasper Kusk koldt, resolut sendte nordjyderne foran 4-0 efter 55 minutter, løb han direkte ud i armene på Friis, mens holdkammeraterne kastede sig over de to. Og det betød rigtig meget, medgav AaB-træneren.
– Det var da dejligt. Det var da bedre end, hvis de var løbet over i den anden side og var ligeglade, grinte Friis.
– Vi havde lidt en intern joke kørende i omklædningsrummet med Kusk inden, så det var lidt en understregning af den, fortalte AaBs cheftræner, der ikke ville fortælle, hvad joken indebar.
– Den holder vi i omklædningsrummet, lød det efterfulgt af et træk på smilebåndet.
30. november 2018 kl. 22:02